[{"text_idx": "#000002", "text": "Teuluoedd Sir Ga\u0302r yn gallu trefnu cael casgliadau ailgylchu cewynnau"}, {"text_idx": "#000003", "text": "BELLACH gall teuluoedd yn Sir Ga\u0302r drefnu i gael cewynnau plant wedi\u2019u casglu bob pythefnos am ddim."}, {"text_idx": "#000005", "text": "Mae\u2019r cyngor eisoes yn darparu\u2019r bagiau porffor ar gyfer casglu gwastraff hylendid, a bydd y gwasanaeth hwn yn cael ei ymestyn i gynnwys cewynnau plant o 27 Mehefin."}, {"text_idx": "#000006", "text": "Gall rhieni yn awr drefnu ar wefan y cyngor eu bod yn cael y casgliad cewynnau newydd, ewch i sirgar.llyw.cymru/ailgylchu a chlicio ar hylendid a gwastraff cewynnau. Pan fyddant wedi cofrestru bydd aelwydydd yn cael bagiau porffor, diwrnod casglu a chalendr."}, {"text_idx": "#000007", "text": "Bydd y gwasanaeth casglu yn cymryd lle\u2019r gwasanaeth eithrio bagiau du ar gyfer aelwydydd sydd a\u0302 phlant mewn cewynnau, lle ca\u0302nt lwfans bagiau du ychwanegol."}, {"text_idx": "#000008", "text": "Nid yn unig y bydd yn atal y math hwn o wastraff rhag mynd i safle tirlenwi, ond bydd hefyd yn helpu i gynyddu cyfraddau ailgylchu\u2019r cyngor."}, {"text_idx": "#000009", "text": "Dywedodd yr Aelod Cabinet dros Wasanaethau Trafnidiaeth, Gwastraff a Seilwaith, y Cynghorydd Edward Thomas: \u201cYn fy ro\u0302l newydd fel aelod cabinet dros wastraff, rwy\u2019n falch iawn mai un o\u2019r gwasanaethau newydd cyntaf sy\u2019n cael eu darparu yw casgliadau cewynnau i deuluoedd yn Sir Gaerfyrddin. Bydd hyn nid yn unig yn helpu i leihau nifer y bagiau du mae pobl yn eu rhoi allan i\u2019w casglu, ond yn ffordd gwell o lawer o waredu cewynnau ac yn atal y gwastraff rhag cyrraedd safleoedd tirlenwi.\u201d"}, {"text_idx": "#000010", "text": "Ailgylchu cewynnau yw un o nifer o newidiadau mae\u2019r cyngor yn eu gwneud i\u2019w wasanaethau gwastraff dros y ddwy flynedd nesaf er mwyn cyrraedd targed ailgylchu Llywodraeth Cymru o 70% erbyn 2025."}, {"text_idx": "#000011", "text": "\u201cMae pobl ein sir yn dweud wrthon ni\u2019n gyson eu bod am ailgylchu rhagor, ac mae llawer mwy gallwn ni i gyd ei wneud i leihau ein gwastraff bagiau du,\u201d meddai\u2019r Cynghorydd Thomas."}, {"text_idx": "#000012", "text": "\u201cByddwn ni\u2019n cyflwyno casgliadau gwydr yn yr hydref, ynghyd a\u0302 chasglu bagiau glas yn wythnosol. Yna, yn 2024 byddwn yn gwneud newidiadau pellach fel y gall aelwydydd ailgylchu hyd yn oed mwy, fel tecstilau, batris, a dyfeisiau bach a ddefnyddir yn y cartref."}, {"text_idx": "#000013", "text": "\u201cHoffwn ddiolch i\u2019n holl drigolion am barhau i wneud y peth iawn ac am wneud eu rhan dros yr amgylchedd, drwy ddidoli ac ailgylchu eu gwastraff. Mae\u2019n gwneud gwahaniaeth mawr, a bydd casgliadau cewynnau a newidiadau eraill yn helpu trigolion i ailgylchu hyd yn oed mwy.\u201d"}, {"text_idx": "#000014", "text": "Clinigau ffliw galw heibio i blant a phobl ifanc i\u2019w cynnal yn Rhydaman"}, {"text_idx": "#000018", "text": "Cofio dioddefwyr ar ddiwrnod Cofio\u2019r Holocost"}]